贈諸進士詩
作者：柳開
朝代：宋

paragraphs: 今年舉進士，必誰登高第。
孫傳及孫僅，外復有丁謂。
到京見陳訪，好尚同韓洎。
館中諸仙郎，綸閤賢三字。
翰林四主人，列辟羣英粹。
厝騰走大名，淜轟天邑沸。
怒浪航斯濟，駿蹄御良轡。
緣險徑梯空，餓腸勞填味。
我何爲欣歡，名身苦將悴。
北塞絕戎勳，南荒政遭墜。
焦焦家殫窮，口衆食增累。
雛豝餘十輩，業學莫能器。
髮白壯心衰，不覺老之至。
跼縮步九衢，羞畏同腐婢。
仰瞻爾數子，吾道終焉寄。
無爲忽于予，斯文幸專繼。